อย. เตือนระวังผลิตภัณฑ์เสริมอาหาร Madam Kate Detox Capsule หลังได้รับแจ้งจากประเทศบรูไนว่าถอนทะเบียนผลิตดังกล่าวแล้ว
อย. เตือนระวังผลิตภัณฑ์เสริมอาหาร Madam Kate Detox Capsule หลังได้รับแจ้งจากประเทศบรูไนว่าถอนทะเบียนผลิตดังกล่าวแล้ว  นพ.พูลลาภ ฉันทวิจิตรวงศ์ รองเลขาธิการคณะกรรมการอาหารและยา เปิดเผยว่า สำนักงานคณะกรรมการอาหารและยา (อย.) ได้รับแจ้งจากประเทศบรูไน เกี่ยวกับการถอนทะเบียนผลิตภัณฑ์เสริมอาหาร Madam Kate Detox Capsule เนื่องจากพบการปลอมปนของสารไซบูทรามีน ซึ่งอาจทำให้เกิดผลข้างเคียงกับผู้บริโภค จากการตรวจสอบของ อย. ไม่มีการขึ้นทะเบียนในประเทศไทยแต่พบการโฆษณาและการวางขายในตลาดออนไลน์ รวมทั้งยังพบภาพผลิตภัณฑ์แสดงเลขสารบบอาหาร 13-1-05459-5-0-093 และ 24-1-15857-1-019 ซึ่งไม่มีในระบบตรวจสอบผลิตภัณฑ์ของ อย. เช่นกัน จึงขอแจ้งเตือนผู้บริโภคก่อนการเลือกซื้อผลิตภัณฑ์สุขภาพใดๆ  ผ่านสื่อออนไลน์ ขอให้ผู้บริโภคตรวจสอบสถานะเลข อย. โดยสามารถตรวจได้ด้วยตนเองผ่าน 4 ช่องทาง คือ Line : FDAthai ORYOR Smart Application, เว็บไซต์ www.fda.moph.go.th และเว็บไซต์ www.oryor.com หากพบเลขผลิตภัณฑ์ไม่ตรงกับฐานข้อมูลของ อย. หรือพบผลิตภัณฑ์ที่ต้องสงสัย สามารถแจ้งร้องเรียนได้ที่สายด่วน อย. 1556ผลิตภัณฑ์เสริมอาหารที่ผสมสารไซบูทรามีน เป็นอันตรายต่อผู้บริโภค โดยเฉพาะผู้ป่วยโรคหัวใจและหลอดเลือด โรคความดันโลหิต โรคหลอดเลือดสมองตีบ โรคตับ โรคไต โรคต้อหิน หญิงตั้งครรภ์และให้นมบุตร เป็นต้น ผลข้างเคียงจากการใช้ไซบูทรามีน เช่น ปากแห้ง ปวดศีรษะ  นอนไม่หลับ ท้องผูก ความดันโลหิตสูง หัวใจเต้นเร็ว หากได้รับในปริมาณมากอาจร้ายแรงถึงขั้นเสียชีวิตได้